## Espais Econòmics Empresarials posa a la venda més d’un milió de metres quadrats industrials en Parc Sagunt II

*** El Consell d’Administració de l’ens públic, participat per la Generalitat i Sepides, aprova la comercialització de la parcel·la IN1 per un preu mínim de 160 milions d’euros
* Parc Sagunt II avança com a enclavament logístic i industrial estratègic de l’arc mediterrani, amb sòl urbanitzat per a grans projectes empresarials**

El Consell d’Administració d’Espais Econòmics Empresarials (EEE), societat mercantil de titularitat pública participada al 50 % per la Generalitat i la Societat Estatal de Promoció Industrial i Desenrotllament Empresarial (SEPIDES EPE) ha aprovat l’inici del procés de comercialització de la parcel·la IN1 del parc empresarial Parc Sagunt II, amb més d’un milió de metres quadrats destinats a ús industrial i logístic.

L’operació s’emmarca en l’estratègia conjunta d’impuls a l’activitat econòmica, la industrialització i l’atracció d’inversions mitjançant la posada a la disposició de sòl de gran format, urbanitzat i adaptat a les necessitats de projectes tractors.

**Venda per lots o en conjunt**

La parcel·la IN1, situada en el terme municipal de Sagunt, té una superfície total d’1.000.202 metres quadrats i un preu mínim d’eixida de 160.032.348,80 euros. La comercialització es planteja amb un enfocament flexible, que permet a les empreses optar per l’adquisició de la totalitat del terreny o per algun dels quatre lots en els quals es dividix:

•    Lot 1 (IN1-A): 164.407 metres quadrats – Preu mínim: 31.237.451,60 euros  
•    Lot 2 (IN1-B): 388.377 metres quadrats – Preu mínim: 62.140.400 euros  
•    Lot 3 (IN1-C): 381.804 metres quadrats – Preu mínim: 61.088.666 euros  
•    Lot 4 (IN1-D): 65.612 metres quadrats – Preu mínim: 14.106.769,20 euros

La venda es farà exclusivament al comptat, sense fórmules de pagament ajornat.

**EEE, planificació i desenrotllament industrial**

Espais Econòmics Empresarials té com a objecte social la planificació, el desenrotllament i la promoció d’intervencions urbanístiques en la Comunitat Valenciana, amb la finalitat de dotar de sòl degudament urbanitzat i apte per a usos industrials, productius i manufacturers. La seua missió és facilitar l’assentament de projectes empresarials que impulsen el progrés econòmic, la creació d’ocupació i la transformació del model productiu valencià.

Parc Sagunt II es consolida com un dels grans pols industrials de l’arc mediterrani, amb més de 500 hectàrees de desenrotllament logístic i industrial. Gestionat directament per EEE, el parc inclou obres d’urbanització en marxa, connexions estratègiques amb la xarxa viària i ferroviària, i allotjarà instal·lacions clau com la gigafactoria de bateries elèctriques del grup Volkswagen.

La comercialització de la parcel·la IN1 reforça el seu paper com a motor de transformació econòmica i com a plataforma per a l’atracció d’inversions d’alt impacte en la Comunitat Valenciana.

Fecha: 04/08/2025